ঢাকা, ১১ সেপ্টেম্বর ২০১৮: গত ৩০ আগস্ট ‘সেবাখাতে দুর্নীতি: জাতীয় খানা জরিপ ২০১৭’ শীর্ষক প্রতিবেদনে প্রকাশিত বিআরটিএ সংশ্লিষ্ট দুর্নীতির ফলাফল বিআরটিএ কর্তৃপক্ষ কর্তৃক ঢালাওভাবে প্রত্যাখ্যানের ঘটনায় বিস্ময় প্রকাশ করেছে ট্রান্সপারেন্সি ইন্টারন্যাশনাল বাংলাদেশ (টিআইবি)। বাস্তবতাকে আমলে নিয়ে যথাযথ পদক্ষেপ গ্রহণের পরিবর্তে সত্যকে অস্বীকার করার এ দৃষ্টান্ত অনিয়ম-দুর্নীতিকে সুরক্ষা দেওয়া এবং সরকার ঘোষিত সুশাসন, স্বচ্ছতা ও জবাবদিহিতা প্রতিষ্ঠায় প্রতিবন্ধকতা সৃষ্টির অপপ্রয়াস বিবেচনায় উদ্বেগ প্রকাশ করছে টিআইবি। আজ এ বিষয়ে টিআইবি’র অবস্থান ও ব্যাখ্যাসহ একটি পত্র বিআরটিএ কর্তৃপক্ষ বরাবর প্রেরিত হয়েছে।